钦定古今图书集成/明伦汇编/宫闱典/第130卷 > 阎承翰
## 钦定古今图书集成/明伦汇编/宫闱典/第130卷 > 阎承翰

按《宋史宦者传》：“承翰，真定人。周显德中为内侍，入宋，
事太祖，以谨愿称。太宗时擢为殿头高品，稍迁内侍
供奉官、内殿崇班。先是，八作司材木颇有隐弊，承翰
建议于都城西置事材场，治材以给之。雍熙中，知广
州徐休复奏转运使王延范不轨状，遣承翰驰往，同
逮捕下狱就鞫之，考掠过苦，延范遂坐诛。李顺乱蜀”，
命为川峡招安都监。贼平，授西京作坊副使。会增募
金吾兵，以承翰及刘承蕴分充左右金吾都监，兼街
仗司事，俄罢之。真宗即位，改西京作坊使、内侍左班
副都知。咸平三年，河决郓州，王陵扫遣承翰护塞。时
议徙郓州以避河患，又诏承翰与工部郎中陈若拙
乘传规度，徙于旧治之东南。五年，入内都知韩守英
为镇、定、高阳关三路排阵都钤辖。上以其素无执守，
议别择人，因谓宰相曰：“承翰虽无武勇，然莅事勤恪。”
乃令代守英。时中山屯兵甚众，艰于飞挽，承翰请凿
渠计，引唐河水，自嘉山至定州三十二里，又至蒲阴
东六十二里，合沙河，经边吴泊入界河，以济馈运，亦
可旁为方田。上嘉而从之。渠成，人以为便，优诏褒之。
景德初，契丹谋寇顺安军，承翰奉诏发雄、霸精兵，与
荆嗣、张延同筑垒御之。俄又遣诣德清军规度，重修
城垒。车驾北征，承翰先在澶州北城，奏契丹兵在近，
请不度河，上不听，促驾度浮桥。二年，加领廉州刺史，
勾当群牧司。多条上马政，遂兼群牧副使。时契丹结
好，始置国信司，主交聘之事，以承翰领之，多所规置。
大中祥符初，改西京左藏库使，充夏州赵德明加恩
官告。使还，请于蒲洛河置馆，以待夏台进奉使。上以
荒敻劳役，不许。四年，迁内园使、左班都知，领奖州团
练使。有西京左藏库副使赵守伦，久典厩牧，至是又
掌估马，与承翰联职任，虽素为姻家，然不相得，遂各
讼诉，并付御史台。承翰坐擅用群牧司钱，当赎金三
十斤；守伦坐违制移估马司，当免所居官，典吏当杖
脊。诏宽其罚。承翰赎金十斤，守伦赎金二十斤，典吏
亦降从杖。群牧都监张继能、判官陈越、田玨、勾当骐
骥院杨保用、估马杨继凝，皆释之。制置使陈尧叟特
免按问。六年，上制《内侍箴》赐之，承翰表请刻石省中。
明年，建应天府为南京，作鸿庆宫，安太祖、太宗像，遣
承翰自京奉往。授南作坊使、入内都知。未几，卒，年六
十八，赠怀州防御使。承翰性刚彊，所至过于检察，乏
和懿之誉。子文应，西京左藏库使。